กระทรวงคมนาคม เร่งขยายขีดความสามารถท่าอากาศยานสุวรรณภูมิ
นายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยถึงการดำเนินโครงการขยายขีดความสามารถสนามบินสุวรรณภูมิ ว่า มีนโยบายจะให้ก่อสร้างอาคารที่พักผู้โดยสารทางด้านทิศเหนือ (North Expansion) และส่วนต่อขยายอาคารผู้โดยสารหลังเดิม ทั้งทางทิศตะวันออก (East Expansion) และส่วนต่อขยายอาคารผู้โดยสารหลังเดิมทางทิศตะวันตก (West Expansion) มาในแผนเดียวกัน สาเหตุที่ให้มีการดำเนินการพร้อมกันทั้ง 3 โครงการ เนื่องจากในปัจจุบันทาง บริษัท ท่าอากาศยานไทย จำกัด (มหาชน) หรือ ทอท. มีอาคารผู้โดยสารหลัก หรืออาคารหลังปัจจุบัน ซึ่งจะสามารถรองรับผู้โดยสารได้ 45 ล้านคนต่อปี เมื่อ ทอท. สร้างอาคารเทียบเครื่องบินรองหลังที่ 1 ซึ่งมีกำหนดเปิดให้บริการในปี 2565 รองรับผู้โดยสารอีก 15 ล้านคนต่อปี จะสามารถรองรับผู้โดยสารได้ถึง 60 ล้านคนขณะเดียวกันยังสร้างทางวิ่งทางขับ หรือรันเวย์ที่ 3 ไปแล้ว จะทำให้สนามบินสุวรรณภูมิรองรับผู้โดยสารได้ถึง 90 ล้านคน ขั้นตอนต่อไป ทอท. จะไปเร่งสรุปรายละเอียดเพื่อเสนอต่อคณะอนุกรรมการพิจารณาแนวทางเพิ่มขีดความสามารถสนามบินสุวรรณภูมิ ที่มีนายอนุทิน ชาญวีรกุล รองนายกรัฐมนตรี เป็นประธาน ก่อนเสนอกลับไปยังสภาพัฒนาการเศรษฐกิจและสังคมแห่งชาติ หรือ สศช. ซึ่งมองว่าทาง ทอท. ต้องเร่งดำเนินการเพื่อหาผู้รับจ้างเนื่องจากคาดการณ์ว่า สถานการณ์การแพร่ะบาดโควิดจะดีขึ้นในปี 2565